text: Fem brande på tre døgn nær Egtved
  08 december 2013 kl. 10.46
  Mindst fem forskellige steder er der af uforklarlige årsager gået ild i maskinhuse, lader og campingvogne i et afgrænset område omkring Egtved.
  Politiet undersøger i øjeblikket, om der er tale om påsatte brande.
  Serien af mystiske brande begyndte natten til fredag, da der gik ild i noget halm på minkfarmen på Lindknudvej 35 mellem Gjerndrup og Lindknud.
  Fredag eftermiddag raserede en kraftig brand et maskinhus på Damhusvej i udkanten af Egtved. Bygningen, der ud over halm også indeholdt en campingvogn, mejetærsker, såmaskine og andre landbrugsmaskiner, havde ingen strøm, og det var ikke umiddelbart muligt at finde en brandårsag.
  Fredag aften var den så gal igen. Denne gang gik det ud over en ubeboet landejendom på Haugevej i Ildved ved Tørring.
  Lørdag morgen brændte en landejendom på Sletmadevej i Egtved.
  Endelig nedbrændte to campingvogne på Bøgevadvej i Egtved lørdag eftermiddag.
  
  